1267.

Godina **1267** (**[[Rimske brojke|MCCLXVII]]**) bila je redovna godina koja počinje u subotu u julijanskom kalendaru (1. januar/siječnja).

## Događaji
### Januar/Siječanj &ndash; Mart/Ožujak
* 1266/67 - Berke, vladar Zlatne horde, umro je dok se spremao da napadne ilhanidskog vladara Abaqu Khana. Nakon nekih napetosti, nasleđuje ga izvanji sinovac Mengu-Timur (do 1280); Mengu nije musliman, ali održava savez sa egipatskim mamelucima. Stvarnu kontrolu ipak ima Nogaj, naročito zapadno od Dnjepra.

* 2. 2.? - Vaseljenski patrijarh Josif I je ukinuo izopštenje iz crkve caru Mihajlu VIII, koje je nametnuo raniji patrijarh Arsenije Avtorijan zbog oslepljenja mladog Jovana IV (raskol sa Arsenijevim pristalicama traje do 1315).
* 16. 2. - Ugovor iz Badajoza između Alfonsa X od Kastilje i Afonsa III od Portugala: prijateljstvo, razgraničenje (Kastiljanac se odriče pretenzija na Algarve).

* 26. 3. - Kanonizirana je Hedviga Šleska.

### April/Travanj &ndash; Jun/Lipanj
* april - Karlo I Anžujski, sicilijanski (južnoitalijanski) kralj, proterao je gibeline iz Firence, izabran je za vladara u tom gradu i u Lucci - ovaj ekspanzionizam na severu uznemirava papu Klementa.
* april - Drugi baronski rat u Engleskoj: Gilbert de Clare se pobunio i zauzeo London u maju.

* 24. i 27. 5. - Ugovori iz Viterba između Karla Anžujskog i titularnog latinskog cara Balduina II odn. ahajskog kneza Vilima II Villehardouina: Karlu je potvrđen posed Krfa i nekih albanskih gradova (miraz Jelene Epirske, udovice ranijeg sicilijanskog kralja Manfreda), sizerenstvo nad Ahajskom kneževinom i neka egejska ostrva; opremio bi vojsku za osvajanje Carigrada.
** Jedna reakcija vizantijskog cara Mihajla VIII je sklapanje sporazuma sa srpskim kraljem Urošem: mlađi kraljević Milutin bi se oženio vizantijskom princezom Anom i postao naslednik. Mihajlo se povezuje i sa gospodarom Tesalije, bugarskim carom i tatarskim kanom.

* 30. 6. - Henry III od Engleske je svog mlađeg sina  Edmunda Grbavog proizveo u erla od Lancastera (→ kuća Lancaster). 
* jun - Gilbert de Clare se sporazumeo sa kraljem Henryjem III: prošlogodišnji Kenilworthski diktum je olakšan, tako da razbaštinjeno plemstvo može dobiti imanja natrag prije isplate globe (tijekom ljeta se predaju i posljednji pobunjenici).
* polovinom god.? - Umjesto Rolanda Rátóta, slavonski ban je raniji ugarski palatin Henrik II. Gisingovac (1267-70, '73-74); imanja starog bana u Slavoniji su opljačkana i razorena. Prema Klaiću, stari i mladi kralj, Bela i Stjepan su ratovali i ove godine.

### Jul/Srpanj &ndash; Septembar/Rujan
* septembar - Kastiljska flota se iskrcava na Siciliji za Konradina Hohenstaufena (15), polubrata bivšeg kralja Manfreda - otok se, izuzev Palerma i Messine, ubrzo buni protivu Karla Anžujskog, pobuna se širi i na Kalabriju i Apuliju (Karlo je u Toskani).
* 23. 9. - Umrla je Beatrice Provansalska, vladajuća grofica Provanse i Forcalquiera, supruga Karla Anžujskog.
* 29. 9. - Ugovor iz Montgomeryja: kralj Henry III od Engleske je priznao naslov kneza od Walesa Llywelyn ap Gruffuddu. 

### Oktobar/Listopad &ndash; Decembar/Prosinac
* novembar - Papa je ekskomunicirao sicilijanskog pretendenta Konradina.
* 18. 11. - Statut iz Marlborougha: zakoni u 24 poglavlja (četiri su na snazi i danas), u epilogu Drugog baronskog rata. 

* nov/dec. - Kralj Hugo II od Kipra je umro nekoliko dana pre punoletstva, čime je okončana prva dinastija Lusignan. Na Božić je krunisan njegov antiohijski rođak, kiparski i jerusalimski regent Hugo III (do 1284).

* 1267/68 - Srpski kralj Uroš napada ugarsku Mačvansku banovinu, kojom upravlja unuk ugarskog kralja Bela Rostislavić - zauzeo je deo banovine i naneo joj štetu, ali je poražen na proleće.

### Kroz godinu
* Poreč je pod mletačkom vlašću. I drugi zapadnoistarski gradovi će se predati Veneciji u narednim godinama, kako bi izmakli vlasti akvilejskog patrijarha, koji drži Istarsku markgrofoviju.
* Prvi put se spominje Juraj I. Šubić Bribirski, sin Stjepka II., kao šibenski knez (do smrti 1303). Jakov, Stjepkov brat, ninski je knez.
* Prvi spomen Bedekovčine u Zagorju: kralj Bela IV. dodjeljuje magistru Tomi Kutenu i njegovom bratu Ivanu imanje Komor. To je početak plemićke obitelji Bedeković Komorski.
* Prvi put se spominje Ostrava u Moravskoj.
* Jayme Alaric de Perpignan je izaslanik pape i aragonskog kralja ilhanidskom mongolskom vladaru Abaqi.
* Roger Bacon je poslao papi svoje delo *[[Opus Majus]]*, pregled raznih nauka.
* 1267-68 - Srpska kraljica Jelena obećava da će štititi dubrovačke trgovce i nadoknaditi im štetu, i obavestiti grad ako srpski kralj bude preduzimao neprijateljsku akciju (do sukoba je došlo 1275).
* Malikussaleh osniva sultanat Samudera Pasai na severu Sumatre, kasnije prvu muslimansku državu u današnjoj Indoneziji.

## Rođenja

* 10. 4. - Jaime II od Aragona zv. Pravedni († 1327)
*  Giotto di Bondone, slikar († 1337)
*  Roger de Flor, italijanski vođa Katalonske kompanije († 1305)

## Smrti

* 23. 9. - Beatrice Provansalska, vladajuća grofica, supruga Karla Anžujskog (* ca. 1229)
* 26. 11. - Sylvester Gozzolini, katolički svetac, osnivač reda silvestrina (* 1177)
* nov/dec. - Hugo II od Kipra (* 1252)

## Reference

; Literatura
* Svezak prvi. Prvo doba: Vladanje knezova i kraljeva hrvatske krvi (641-1102) i Drugo doba: Vladanje kraljeva Arpadovića (1102-1301). Vjekoslav Klaić (archive.org)
* *Istorija srpskog naroda*, Prva knjiga, Od najstarijih vremena do Maričke bitke (1371), SKZ Beograd 1981 (I)